A Tanács 487/2004/EK rendelete
(2004. március 11.)
a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 113. cikkére,
tekintettel a Bizottság javaslatára,
mivel:
(1) Az Európai Unió 2004. május 1-jétől tíz új tagállammal bővül. A csatlakozási okmány megállapítja, hogy a tíz új tagállamnak alkalmaznia kell a textilekre vonatkozó közös kereskedelempolitikát, valamint hogy a Közösségnek - a csatlakozásra tekintettel - ki kell igazítania a textil- és ruházati termékek behozatalára vonatkozó mennyiségi korlátozásokat. A meghatározott textiltermékek harmadik országokból a kibővített Közösségbe történő behozatalára vonatkozó mennyiségi korlátozásokat következésképpen ki kell igazítani annak érdekében, hogy a tíz új tagállamba történő behozatalokat is tartalmazza. Ez szükségessé teszi a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendelet [1] módosítását.
(2) A Közösség bővítésének a kereskedelemre gyakorolt korlátozó hatása elkerülése érdekében megfelelő a mennyiségek módosításánál olyan módszert alkalmazni, amely az új kontingensszintek kiigazításánál a tíz új tagállami behozatal hagyományos szintjét és rendjét figyelembe veszi. Egy, a tíz új tagállamba a harmadik országokból irányuló behozatalnak az elmúlt három évi, időarányosan kiigazított átlagát tartalmazó szabály az elmúlt évek behozatali forgalmát megfelelően tükrözné. A 2000 és 2002 közötti évekre vonatkozó adatok a legjelentősebbek, mivel a legfrissebb rendelkezésre álló adatok a tíz új tagállam textil és ruházati termékre vonatkozó behozataláról.
(3) A 3030/93/EGK rendelet V. és VII. mellékletét ennek megfelelően módosítani kell, hogy a bővítés napjától, azaz 2004. május 1-jétől alkalmazandó kontingensszinteket tartalmazza.
(4) A Vietnámra vonatkozó kontingensek megegyeznek a 2003. február 15-én parafált és a 2003/453/EK [2] határozattal jóváhagyott, az Európai Közösség és a Vietnámi Szocialista Köztársaság közötti kétoldalú textilmegállapodásban rögzített mennyiséggel mindaddig, amíg Vietnám a megállapodásnak a piacra jutási kötelezettségeit nem teljesíti.
(5) A 3030/93/EGK rendelet összes rendelkezését át kell fogalmazni annak érdekében, hogy a tíz új tagállam behozatalára is vonatkozzon, következésképpen a III. melléklet kiegészül az új tagállamok rövidítéseivel.
(6) Annak érdekében, hogy bizonyos műveletek létrejöhessenek, szükséges, hogy a 3030/93/EGK rendelet egy átmeneti szabállyal egészüljön ki, amely által a keretmennyiségek vagy felügyelet alá tartozó, 2004. május 1-je előtt a Közösségbe feladott, de a tíz új tagállamba 2004. május 1-jén vagy azt követően behozott textiltermékekre automatikusan behozatali engedélyt bocsássanak ki.
(7) Annak érdekében, hogy a kérdéses műveletekre jogalapot biztosítsanak, szükséges, hogy a 3030/93/EGK rendelet egy átmeneti szabállyal egészüljön ki, amely által a csatlakozó tagállamok által 2004. május 1-je előtt a Közösségen kívülre feldolgozásra feladott, és a tíz új tagállamba 2004. május 1-jén vagy azt követően újrabehozott textiltermékek mentesülnek a keretmennyiségektől vagy a behozatali engedély bemutatásától.
(8) A 3030/93/EGK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 3030/93/EGK rendelet a következőképpen módosul:
1. a 2. cikk a következő bekezdéssel egészül ki:
"(9) Azon textiltermékek szabad forgalomba bocsátása az Európai Unióhoz 2004. május 1-jén csatlakozó tíz új tagállam, nevezetesen Ciprus, Csehország, Észtország, Lettország, Litvánia, Magyarország, Málta, Lengyelország, Szlovákia és Szlovénia egyikébe, amelyek keretmennyiségek vagy felügyelet alá tartoznak, és amelyeket 2004. május 1-je előtt a Közösségbe feladtak, de a tíz új tagállamba 2004. május 1-jén vagy azt követően hoztak be, behozatali engedély bemutatásához kötött. Ezen behozatali engedélyeket az érintett tagállam illetékes hatóságai automatikusan és mennyiségi korlátozás nélkül állítják ki, amennyiben például a fuvarlevél megfelelően bizonyítja, hogy a termékeket 2004. május 1-je előtt feladták.
Az ilyen engedélyekről tájékoztatják a Bizottságot.";
2. az 5. cikk a következő bekezdéssel egészül ki:
"Azon textiltermékek szabad forgalomba bocsátására, amelyeket az Európai Unióhoz 2004. május 1-jén csatlakozó tíz tagállam egyike által 2004. május 1-je előtt a Közösségen kívülre feldolgozásra feladtak, és ugyanabba a tagállamba 2004. május 1-jén vagy azt követően újrabehoztak, megfelelő igazolás, mint például a kiviteli engedély esetén keretmennyiségek vagy behozatali engedély követelményei nem vonatkoznak. Az érintett tagállam illetékes hatóságai az ilyen behozatalokról tájékoztatják a Bizottságot.";
3. a III. mellékletben, a 28. cikk (6) bekezdése helyébe a következő szöveg lép:
"- két betű az alábbi formában a rendeltetés tervezett tagállama, vagy ilyen tagállamok csoportjának megjelölésére:
AT = Ausztria
BL = Benelux államok
CY = Ciprus
CZ = Cseh Köztársaság
DE = Németországi Szövetségi Köztársaság
DK = Dánia
EE = Észtország
EL = Görögország
ES = Spanyolország
FI = Finnország
FR = Franciaország
GB = Egyesült Királyság
HU = Magyarország
IE = Írország
IT = Olaszország
LT = Litvánia
LV = Lettország
MT = Málta
PL = Lengyelország
PT = Portugália
SE = Svédország
SI = Szlovénia
SK = Szlovákia",
4. az V. melléklet helyébe az e rendelet mellékletének A. részében meghatározott szöveg lép;
5. a VII. mellékletben a táblázat helyébe az e rendelet mellékletének B. részében szereplő táblázat lép.
2. cikk
Ez a rendeletet 2004. május 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. március 11-én.